IN-NAZZJON b’ritratt fil-paġna ta’ quddiem tal-Kap tal-Partit Nazzjonalista Simon Busuttil qed jiġi intervistat mill-ġurnalist tal-Maltatoday James Debono fl-attivitajiet tal-Indipendenza fil-Fosos tal-Furjana. Il-ġurnal jikkwota lil Dr. Busuttil jikkundanna l-aġir tal-Gvern dwar il-boathouses illegali fl-Armier. Rapport ieħor fil-paġna ta’ quddiem tan-Nazzjon hu dwar Ġiljan Tanti, kaċċatur ta’ 26 sena minn San Ġiljan li kien ikkundannat tliet xhur ħabs sospiżi għal tliet snin u ordnat iħallas €5,000 wara li ammetta li spara u qatel ċikonja bajda li hi għasfur protett. THE TIMES b’ritratt fil-paġna ta’ quddiem li jfakkar li llum l-elettorat Skoċċiż hu msejjaħ biex jivvota favur jew kontra l-indipendenza ta’ pajjiżu. Rapport ta’ dan il-ġurnal dwar l-astensjoni tal-ewro parlamentari Laburista Alfred Sant fil-Parlament Ewropew matul il-vot ta’ trattat ta’ assoċjazzjoni bejn l-Unjoni Ewropea u l-Ukrajna. Dr Sant qal li jemmen li hu imprudenti għall-Unjoni Ewropea li tiffirma dan it-trattat. The Times b’rapport li jikkwota lill-pulizija li jaħdmu fid-distrett ta’ San Ġiljan jgħidu li ma jistgħux ilaħħqu mal-każi u r-rapporti. Din is-sena diġà saru 6,000 rapport f’dan id-distrett, 1,000 iżjed mis-sena l-oħra, imma żewġ pulizija biss huma assenjati għall-investigazzjonijiet u r-rondi. L-ORIZZONT b’rapport dwar it-traġedja tal-għarqa tal-immigranti. Tgħid li l-Organizzazzjoni Internazzjonali għall-Migrazzjoni, IOM, bdiet l-investigazzjoni tagħha dwar it-traġedja li seħħet il-ġimgħa l-oħra ‘l barra minn Malta u jidher li fiha mietu madwar 500 immigrant. Rapport ieħor ta’ l-orizzont b’ritratt tad-deputata Nazzjonalista Giovanna Debono jgħid li s-sinjura Debono se tirtira. Il-ġurnal jgħid ukoll li hemm rabja kbira għall-Partit Nazzjonalista minħabba l-appoġġ li se tagħti lejn wieħed mill-kandidati l-ġodda mħabbra din il-ġimgħa, Ryan Merċieca. THE MALTA INDEPENDENT b’rapport li n-numru ta’ ħaddiema mal-media tal-Partit Nazzjonalista niżel għal 75 minn 223. Dan il-ġurnal ukoll jikkwota r-raġunijiet tal-ewro parlamentari Laburista Alfred Sant għaliex astjena mill-vot. Jgħid li fil-prinċipju, trattat ta’ assoċjazzjoni bejn l-Unjoni Ewropea u l-Ukrajna hu pożittiv iżda qal li dan għandu jsir fil-qafas taċ-ċirkostanzi ġeopolitiċi preżenti. Intant, rapport ieħor tal-Independent jikkwota kelliem fl-uffiċċju tal-Prim Ministru jgħid li l-Gvern hu favur dan l-istess trattat tant li l-Prim Ministru Joseph Muscat kien iffirma l-ftehim waqt summit tal-Kunsill Ewropew. THE MALTA BUSINESS WEEKLY tintervista lill-Ministru Chris Cardona, lill-Kelliem tal-Oppożizzjoni Mario Demarco, lill-President tal-Kamra tal-Kummerċ u lid-Direttur Ġenerali tal-Assoċjazzjoni ta’ min iħaddem dwar is-sitwazzjoni ekonomika tal-pajjiż. Rapport ieħor tal-Business Weekly jikkwota lill-President il-ġdid tal-Assoċjazzjoni tal-Lukandi u r-Ristoranti, MHRA, Matthew Pace jgħid li jekk Malta titlef il-linja nazzjonali tal-ajru tagħha l-ekonomija se tfalli.